**agtergrond**

Jakob vlug weg van sy ouerhuis af en gaan werk by sy oom Laban. Maar Laban bedrieg vir Jakob en gee vir hom sy dogter Lea as vrou nadat Jakob sewe jaar gewerk het om vir Ragel, die ander dogter, te kry. Dan moet Jakob nóg sewe jaar werk om vir Ragel ook as vrou te kry. Nou lees ons vandag van Jakob se kinders

**LEES: GENESIS 29:31 – 30:24 (NLV)**

**1. Huismoles**

Ek moet sê ek is bly dat ons vandag die huwelik so het dat dit net een man en een vrou is wat met mekaar trou. Om twee vroue te hê, en om daarna nog elkeen se slavin ook as vrou by te kry lyk vir my na die wenresep vir ŉ ramp. Dit kan huismoles na die volgende vlak toe vat! Nee! As ek wil seerkry dan sit ek eerder my hand op ŉ warm plaat. En tog, dit is waarin Jakob homself begewe het. En nou lees ons ook hier van die konflik wat daar in Jakob se huishouding ontstaan het. Op die oppervlak gaan dit oor die wedywering tussen die twee sussies, Ragel en Lea oor wie kinders vir hulle man Jakob kan gee. Deur hulle kinders het hulle meegeding om Jakob se liefde. Dis wat op die oppervlak gebeur het, maar onder die oppervlak is daar twee temas, twee lyne wat vir ons belangrik om vanoggend raak te sien.

**2. Die moersleutel benadering**

Die eerste tema wat in die storie van hierdie familie na vore kom is die tema van beheer en manipulasie. Mens sal dit die moersleutel benadering kan noem. Dit gaan oor mense wat kliphard probeer om hulle omstandighede in hulle guns te *laat* draai. Die mense wil net gelukkig wees; hulle wil net voel hulle is geseënd. Maar kyk hoe probeer hulle allerhande manipulasies om die geluk na hulle kant toe te dwing.

Ragel kan haar kinderloosheid nie langer vat nie en sy neem drastiese stappe van haar kant af. Sy gee haar slavin, Bilha, aan Jakob om in haar plek kinders te kry. Dit lyk asof die manipulasie werk, want Bilha kry twee kinders, maar dan doen Lea dieselfde en gee haar slavin ook aan Jakob as ŉ manipulasie van haar kant af. En so word nóg kinders gebore. Die tema van die beheer en manipulasie gaan oor na ŉ volgende vlak toe in die toneeltjie met die liefdesappels. Dit was waarskynlik een of ander soort vrug wat in daardie tyd as ŉ afrodisiak beskou is. “Ja, as ek die liefdesappels in die hande kan kry, dink Ragel, dan sal ek die dinge na my kant toe kan draai.” Maar dit gebeur nie. Lea is die een wat dan weer kinders kry – sonder die liefdesappels. En Jakob, waar is hy in dit alles? Wel, ons het dit nou nie gelees nie, maar mens sien die tema van beheer en manipulasie ook maar by hom. In sy besigheid wil hy dinge in sy guns laat draai deur ŉ soort van ŉ bygelowige ritueel uit te voer. Dit staan net in die volgende gedeelte van Genesis 30. Deur merke op populier en plataantakke te maak probeer hy dinge so draai dat die skape en bokke die tipe lammers kry wat sy wins sal wees en nie sy skoonpa s’n nie. Dit gaan ook maar oor beheer en manipulasie.

Sien jy die algemene trekke van die moersleutel benadering? ŉ Moersleutel is ŉ instrument wat ek gebruik om ŉ moer te draai soos wat ék hom wil hê. Wanneer ŉ bout te stram is om met my hande vas of los te draai, dan gebruik ek ŉ moersleutel, en ek máák hom draai. Wanneer my omstandighede nie gunstig is vir my nie, dan gebruik ek een of ander manipulasie om dinge in my guns te máák werk.

As ons hierdie tema in Jakob en sy gesin se lewens raaksien, dan is hier vir my en vir jou ŉ vraag: as ek eerlik moet wees, tot hoe ŉ mate is die moersleutel benadering ook aanwesig in my lewe? Waar, in my omstandighede, is ek nou met mý krag besig om dinge vir my te máák werk? Waar sluip hierdie benadering in in my verhoudings met ander mense? Waar is ek nou, as ek eerlik moet wees, besig om ŉ ander mens bloot as ŉ middel tot ŉ doel te gebruik? Ek gee met ander woorde nie regtig om vir hom of haar nie – daardie mens is slegs ŉ moersleutel wat ek draai om my eie doelwitte te bereik. En waar is ek besig om hierdie benadering ook in my verhouding met God te volg? Bietjie soos wat Lea eenkeer gesê het: God het my beloon, *omdat* ek my slavin aan my man gegee het. So half die houding asof God ook manipuleerbaar is. Sluip daardie houding nie dalk soms in jou en my lewe ook in nie? “As ek dit of dat doen, dan moet die Here my seën.” Hoe baie gaan dit nie dalk in ons godsdiens om een of ander seën, of uitkoms wat ék wil bereik, eerder as oor God self nie? Die moersleutel benadering tot die lewe.

**3. Om die lewe as ŉ geskenk te ontvang**

Maar dit bring ons by die ander tema wat onderliggend aanwesig is in die storie van Jakob en sy kinders. Dit is daardie insig wat deurbreek dat ŉ mens tog nie in die laaste plek in beheer *kan* wees nie. Jy het nie die finale sê oor wat gebeur nie. Dit is net die Here wat kinderloosheid kan wegneem en lewe kan gee. Jy kan nie jou omstandighede of ander mense manipuleer om self die lewe te kry nie, en nog minder kan jy vir God manipuleer daarvoor. Hierdie boodskap kom al baie lank saam met Jakob se geskiedenis. Jakob se ouma, Sarai, was al kinderloos totdat die Here aan hulle ŉ kind, Isak, gegee het. Daarna was Jakob se ma, Rebekka, weer kinderloos totdat die Here aan hulle ŉ tweeling gegee het, Jakob en Esau. En nou is dit weer so met Jakob se lieflingvrou, Ragel. Ragel probeer so al wat sy kan om dinge vir haar te laat gebeur, maar dit gebeur nie. Op ŉ stadium sê Jakob dit ook direk vir Ragel: dit is God wat daarvoor sorg, of dit nie laat gebeur nie. Maar dan uiteindelik, uiteindelik gebeur dit ook vir Ragel. Uiteindelik, as’t ware na ŉ lang geestelike reis, kom die mooiste geloofsbelydenis in hierdie gedeelte van Ragel af. “God het my gebed verhoor.” Nie omdat ek so mooi gebid het, of lank genoeg gebid het of die regte dinge gedoen het nie; Hy het dit gedoen omdat Hy aan my gedink het; sodat ek kan weet dit is alles genade. Die voortbestaan van God se plan, die vervulling van God se belofte aan Jakob kom nie deur allerhande manipulasies nie, maar dit kom van die Here self af.

Dit wat Ragel en Jakob en Lea in hulle lewe moes leer, dit sien jy en ek die heel duidelikste in Jesus Christus. Want ten diepste is ons elkeen mos soos Sarai en Rebekka en Ragel. Ons is kinderloos; ons het nie die lewe in onsself nie. Totdat God dit kom gee as ŉ vrye geskenk in Jesus Christus. Jesus Christus is self die Lewe, en Hy kom leef ook die lewe van getrouheid aan God in ons plek. Nou kan ons en moet ons deur die Heilige Gees regtig vanuit die verhouding met God lewe – oop, ontvangend - en nie asof met ŉ moersleutel in die hand waardeur ons probeer om dinge in ons guns te swaai nie.

Twee temas onderliggend in hierdie verhaal. Twee temas in elkeen van ons se lewe. En dis moeilik om hulle te onderskei, is dit nie. Dis baiekeer moeilik om raak te sien wanneer ek die moersleutel in die hand het, en dinge na my kant toe wil láát draai. Maar dit is die self-insig waartoe die Heilige Gees ons wil bring. Dis die reis waarop ons is. Waar, in jou lewe, moet die hand met die moersleutel nou oopgaan sodat jy oop kan wees vir die geskenk van die lewe wat God gee?

AMEN